b'\n_START_ARTICLE_\nAikakauslehti\n_START_PARAGRAPH_\nAikakauslehti on tilattava, irto\xc2\xadnumerona ostettava tai j\xc3\xa4senyyden tai asiakkuuden perusteella vastaanotettava julkaisu, joka ilmestyy s\xc3\xa4\xc3\xa4nn\xc3\xb6llisesti v\xc3\xa4hint\xc3\xa4\xc3\xa4n kerran vuodessa. Sen ilmestymistiheys on harvempi kuin sanomalehdell\xc3\xa4 ja toisin kuin sanomalehdell\xc3\xa4, uutiset eiv\xc3\xa4t ole sen oleellisinta sis\xc3\xa4lt\xc3\xb6\xc3\xa4. Aikakauslehdess\xc3\xa4 on tyypillisesti useiden sivujen tai aukeamien laajuisia, usein suurikokoisilla valokuvilla kuvitettuja artikkeleita ajankohtaisista aiheista. Aikakauslehti ei ole sis\xc3\xa4ll\xc3\xb6lt\xc3\xa4\xc3\xa4n p\xc3\xa4\xc3\xa4asiassa mainontaa, eik\xc3\xa4 mainosten osuus ylit\xc3\xa4 toimituksellisen sis\xc3\xa4ll\xc3\xb6n osuutta._NEWLINE_Aikakauslehti voi olla painettuna kooltaan, muo\xc2\xaddoltaan ja paino\xc2\xadpaperiltaan millainen tahansa ja digitaalisena luettavissa mill\xc3\xa4 laitteella tahansa.\n_START_SECTION_\nAikakauslehtien historiaa\n_START_PARAGRAPH_\nEnsimm\xc3\xa4isin\xc3\xa4 aikakauslehtin\xc3\xa4 maailmassa pidet\xc3\xa4\xc3\xa4n englantilaisten Richard Steelen ja Joseph Addisonin vuonna 1709 perustamaa The Tatler -lehte\xc3\xa4 ja vuosina 1711\xe2\x80\x931712 julkaisemaa The Spectatoria. Ne poikkesivat sanomalehdist\xc3\xa4, koska niiden sis\xc3\xa4lt\xc3\xb6 painottui pikemminkin viihteeseen ja valistukseen kuin uutisten ja kovan faktatiedon v\xc3\xa4litt\xc3\xa4miseen. Niiden esimerkki\xc3\xa4 noudattivat my\xc3\xb6s Pohjois-Amerikan ensimm\xc3\xa4iset aikakauslehdet, kuten Benjamin Franklinin vuonna 1741 perustamia The General Magazine, and Historical Chronicle, For all the British Plantations in America ja Andrew Bradfordin  _NEWLINE_American Magazine, or a Monthly View of the Political State of the British Colonies. N\xc3\xa4ist\xc3\xa4 molemmat lopetettiin jo muutaman numeron j\xc3\xa4lkeen. My\xc3\xb6s Ruotsista tunnetaan moraalikysymyksiin keskittyneit\xc3\xa4 sivistyshenkisi\xc3\xa4 viikkolehti\xc3\xa4 jo 1700-luvulta._NEWLINE_Ensimm\xc3\xa4isten aikakauslehtien lukijoita oli tuolloinen lukutaitoinen sivistyneist\xc3\xb6, jotka olivat k\xc3\xa4yt\xc3\xa4nn\xc3\xb6ss\xc3\xa4 kaikki miehi\xc3\xa4. Lehdet ladottiin ja painettiin vaivalloisesti k\xc3\xa4sin, eik\xc3\xa4 niiss\xc3\xa4 juuri k\xc3\xa4ytetty kuvitusta mahdollista kannen puupiirrosta lukuun ottamatta. Postivaunut joko kielt\xc3\xa4ytyiv\xc3\xa4t kuljettamasta sanomalehti\xc3\xa4 paksumpia ja tilaa vievi\xc3\xa4 aikakauslehti\xc3\xa4 tai vaati niist\xc3\xa4 kovan hinnan._NEWLINE_Suomessakin ensimm\xc3\xa4iset aikakauslehdet olivat uskonnollisiin ja moraalisiin kysymyksiin keskittyvi\xc3\xa4 lehti\xc3\xa4 kuten Mnemosyne (1819), tai sitten tieteellisten seurojen julkaisemia akateemisia julkaisuja. Ensimm\xc3\xa4inen varsinainen aikakauslehti oli naisille suunnattu, sivistyneit\xc3\xa4 tapoja opettava Om Konsten at r\xc3\xa4tt behaga (1782).\n_START_SECTION_\n1800-luku: lukutaito ja lehtituotanto kehittyv\xc3\xa4t\n_START_PARAGRAPH_\n1800-luvulla lukutaito l\xc3\xa4nsimaissa yleistyi nopeasti, ja samalla keskiluokka vaurastui. Yhdysvalloissa perustettiin vuosina 1825\xe2\x80\x931850 noin 5\xc2\xa0000 uutta aikakauslehte\xc3\xa4, joista l\xc3\xa4hesk\xc3\xa4\xc3\xa4n kaikki eiv\xc3\xa4t toki menestyneet. Vuonna 1885 siell\xc3\xa4 ilmestyi 3\xc2\xa0330 aikakauslehte\xc3\xa4, joista parhaat ylsiv\xc3\xa4t noin sadan tuhannen lukijam\xc3\xa4\xc3\xa4riin. N\xc3\xa4it\xc3\xa4 olivat vuonna 1879 perustettu Ladies\xe2\x80\x99 Home Journal ja The Saturday Evening Post, jonka juuret juontavat Benjamin Franklinin vuonna 1728 perustamaan Pennsylvania Gazetteen. Muita varhaisia amerikkalaisia aikakauslehti\xc3\xa4 olivat Atlantic Monthly, Century Magazine ja Scribner\xe2\x80\x99s Magazine._NEWLINE_1800-luvun lopulla ilmoittelu eli lehdiss\xc3\xa4 julkaistavat mainokset olivat tulleet tilaus- ja irtonumeromaksujen ohella aikakauslehtien t\xc3\xa4rke\xc3\xa4ksi rahoitusmuodoksi. My\xc3\xb6s aikakauslehtien painoasu ja kuvitus olivat saaneet enemm\xc3\xa4n n\xc3\xa4ytt\xc3\xa4vyytt\xc3\xa4 valokuvauksen ja erilaisten kemigrafisten menetelmien kehittymisen my\xc3\xb6t\xc3\xa4. H\xc3\xb6yryvoiman ansiosta paperinvalmistus oli halvempaa ja nopeampaa, samoin painatus h\xc3\xb6yryvoimalla k\xc3\xa4yvien rotaatiopainokoneiden ansiosta. Tekstinvalmistuksen mullisti vuonna 1886 markkinoille tuotu Linotype-latomakone. Kaikki n\xc3\xa4m\xc3\xa4 vaikuttivat siihen, ett\xc3\xa4 aikakauslehdet tulivat hinnaltaan yh\xc3\xa4 useamman ulottuville.\n_START_SECTION_\n1900-luku oli aikakauslehtien kulta-aikaa\n_START_PARAGRAPH_\n1900-luvulla aikakauslehti\xc3\xa4 julkaistiin yh\xc3\xa4 enemm\xc3\xa4n ja yh\xc3\xa4 erikoistuneemmille kohderyhmille suunnattuina. Muiden lehtien sis\xc3\xa4lt\xc3\xb6\xc3\xa4 tiivist\xc3\xa4v\xc3\xa4 Reader\xe2\x80\x99s Digest (Suomessa Valitut Palat) osoittautui maailmanlaajuiseksi menestykseksi. Henry Lucen perustama, n\xc3\xa4ytt\xc3\xa4v\xc3\xa4\xc3\xa4n kuvajournalismiin panostanut Life h\xc3\xa4visi television kuvavy\xc3\xb6rylle, mutta saman kustantajan viikoittainen uutislehti Time ja urheiluaikakauslehti Sports Illustrated menestyiv\xc3\xa4t pidemp\xc3\xa4\xc3\xa4n. Valokuvien \xe2\x80\x93 ensin mustavalkoisten ja v\xc3\xa4hitellen my\xc3\xb6s v\xc3\xa4rikuvien \xe2\x80\x93 yh\xc3\xa4 n\xc3\xa4ytt\xc3\xa4v\xc3\xa4mpi toistuminen syv\xc3\xa4paino- ja offsetpainoprosessissa synnytti uusia aikakauslehtimuotoja, kuten muotilehdet (esim. Vogue), miestenlehdet (esim. Playboy) ja maantieteelliset aikakauslehdet, kuten National Geographic. Aikakauslehtien kirjoittavien toimittajien lis\xc3\xa4ksi my\xc3\xb6s niiden ulkoasun suunnittelijoista ja valokuvaajista alkoi tulla tunnettuja nimi\xc3\xa4 1930- ja 1940-luvuilla._NEWLINE_Monet suomalaiset yh\xc3\xa4 julkaistavat aikakauslehdet ovat saaneet alkunsa 1900-luvun alkupuolella. Yleisaikakauslehtien Avun ja Seuran lis\xc3\xa4ksi niit\xc3\xa4 ovat naistenlehdet Eeva ja Me Naiset, Sanoma-osakeyhti\xc3\xb6n Suomeen tuomat Aku Ankka ja Valitut Palat, harrastelehdet kuten Kamera-lehti ja Kalamies sek\xc3\xa4 ammattilehdet kuten Talousel\xc3\xa4m\xc3\xa4 ja Lakimiesuutiset._NEWLINE_1900-luvun j\xc3\xa4lkipuoliskolla tietoliikennetekniikan kehitys ja s\xc3\xa4hk\xc3\xb6inen aineistonvalmistus nopeuttivat aikakauslehtien julkaisu- ja painoaikatauluja. Toisaalta televisiomainonta alkoi yh\xc3\xa4 enemm\xc3\xa4n kilpailla aikakauslehti-ilmoittelun kanssa n\xc3\xa4ytt\xc3\xa4v\xc3\xa4n mielikuvamainonnan v\xc3\xa4lineen\xc3\xa4. Tuhansien eri kohderyhmille suunnattujen kaupallisten aikakauslehtien lis\xc3\xa4ksi monien j\xc3\xa4rjest\xc3\xb6jen, yritysten ja muiden organisaatioiden yhteydenpitokanavaksi niiden eri sidosryhmien kanssa tuli aikakauslehden kaltainen, s\xc3\xa4\xc3\xa4nn\xc3\xb6llisesti ilmestyv\xc3\xa4 painojulkaisu.\n_START_SECTION_\n2000-luku: verkkointegraatiota ja yhteisty\xc3\xb6kuvioita\n_START_PARAGRAPH_\n2000-luvulla internetin tarjoamat mahdollisuudet l\xc3\xa4hes reaaliaikaiseen tiedonv\xc3\xa4litykseen ovat koetelleet niin sanoma- kuin aikakauslehtikustantamoiden taloutta ja innovaatiokyky\xc3\xa4 yh\xc3\xa4 kovemmaksi k\xc3\xa4yv\xc3\xa4ss\xc3\xa4 selviytymistaistelussa. Yhdysvalloissa aikakauslehtien irtonumeromyynti putosi 45 prosenttia vuodesta 2007 vuoteen 2012. Uusia aikakauslehtinimikkeit\xc3\xa4 tuodaan yh\xc3\xa4 markkinoille, mutta l\xc3\xa4hes poikkeuksetta painettuihin lehtiin liittyy my\xc3\xb6s n\xc3\xa4ytt\xc3\xa4v\xc3\xa4 ja jatkuvasti yll\xc3\xa4pidett\xc3\xa4v\xc3\xa4 verkkosivusto tai muita s\xc3\xa4hk\xc3\xb6isi\xc3\xa4 palveluja._NEWLINE_Viime vuosikymmenin\xc3\xa4 yh\xc3\xa4 useammista aikakauslehdist\xc3\xa4 on tullut kansainv\xc3\xa4lisi\xc3\xa4 br\xc3\xa4ndej\xc3\xa4, joita julkaistaan usealla eri kielell\xc3\xa4 eri maiden tarpeisiin sovellettuina. Eri maiden aikakauslehtikustantajat tekev\xc3\xa4t monenlaista yhteisty\xc3\xb6t\xc3\xa4 lisenssisopimuksin tai perustamalla yhteisyrityksi\xc3\xa4. Kun kehittyneiss\xc3\xa4 l\xc3\xa4nsimaissa aikakauslehtien suosio laskee, t\xc3\xa4ll\xc3\xa4 tavoin hyv\xc3\xa4ksi havaittuja lehtikonsepteja voidaan helposti soveltaa nouseville markkinoille, kuten vaurastuviin Aasian tai it\xc3\xa4-Euroopan maihin. Esimerkiksi saksalaisen Bertelsmannin enemmist\xc3\xb6omistuksessa oleva Gruner+Jahr -kustantamo julkaisi vuonna 2004 Puolassa seitsem\xc3\xa4\xc3\xa4 oman lehtens\xc3\xa4 lis\xc3\xa4ksi yhdysvaltalaisen Cond\xc3\xa9 Nast -yhti\xc3\xb6n Glamour-muotilehte\xc3\xa4. Ven\xc3\xa4j\xc3\xa4ll\xc3\xa4 saksalainen Axel Springer julkaisi tuolloin The Washington Postin omistamaa Newsweeki\xc3\xa4 ja talouslehti Forbesia. Springer julkaisi lis\xc3\xa4ksi muun muassa Playboyta T\xc5\xa1ekiss\xc3\xa4, kun taas Saksan markkinoilla myyt\xc3\xa4v\xc3\xa4\xc3\xa4 Playboyta julkaisi vuonna 2004 m\xc3\xbcnchenil\xc3\xa4inen Burda Media. Hearstin omistama Cosmopolitan ilmestyy yli 50 maassa lisenssisopimusten avulla. Suomalainen Sanoma oli vuosina 2005\xe2\x80\x932015 mukana yrityksess\xc3\xa4, joka julkaisee Cosmopolitan- ja Esquire-lehti\xc3\xa4 Ven\xc3\xa4j\xc3\xa4ll\xc3\xa4.\n_START_SECTION_\nAikakauslehtiformaatit\n_START_PARAGRAPH_\nTavallinen formaatti on A4 (297\xc3\x97210 mm), \xe2\x80\x9djenkkikoko\xe2\x80\x9d on noin 225\xc3\x97270 mm, lis\xc3\xa4ksi on muita vakiintumattomia kokoja, kuten muun muassa HS kuukausiliite.'